जिले की दो नगर पालिका और 10 नगर पंचायतों में लगभग सवा दो लाख मतदाता हैं। निष्पक्ष और शांतिपूर्ण मतदान के लिए 82 मतदान केंद्रों पर 349 बूथ बनाए गए हैं। इसमें आजमगढ़ नगर पालिका के सीताराम वार्ड में शिब्ली नेशनल गर्ल्स हाई स्कूल केंद्र के पांच बूथ, शिब्ली नेशनल डिग्री कालेज के दो बूथ अतिसंवेदनशील की श्रेणी में रखे गए हैं। बदरका वार्ड में अग्रसेन इंटर कालेज केंद्र के पांच बूथ संवेदनशील, भारत भारती जूनियर हाई स्कूल के तीन बूथ अतिसंवेदनशील, जालंधरी वार्ड में कुरैश जूनियर हाईस्कूल केंद्र के तीन बूथ अतिसंवेदनशील, गुरुटोला वार्ड में अग्रसेन इंटर कालेज के चार बूथ संवेदनशील, आराजी बाग वार्ड में शिब्ली इंटर कालेज के पांच बूथ अतिसंवेदनशील, बाजबहादुर में कुरैश जूनियर हाईस्कूल के नौ बूथ अतिसंवेदनशील , कटरा में अग्रसेन महिला डिग्री कालेज के चार बूथ संवेदनशील, आसिफगंज में छह बूथ संवेदनशील, गुलामी पुरा में मदरसा जमेतुर्रशाद के छह बूथ अतिसंवेदनशील, हीरापट्टी वार्ड के पांच बूथ संवेदनशील, पहाड़पुर में शिब्ली इंटर कालेज के पांच बूथ अतिसंवेदनशील, और सदावर्ती वार्ड में अग्रसेन इंटर कालेज के पांच बूथ संवेदनशील घोषित किए गए हैं।